Diari Oficial de la Generalitat Valenciana


Sumari del DOGV 5390, del 17-11-2006 (2006/13216)

ORDE de 10 de novembre de 2006, de la Conselleria de Justícia, Interior i Administracions Públiques, per la qual es fixen els criteris i s'estableixen les normes que han de regular el procés d'eleccions a òrgans de representació del personal funcionari al servei de l'administració de justícia a la Comunitat Valenciana, transferits pel Reial Decret 1950/1996, de 23 d'agost.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/11/10/(1)/dof/vci/html**

### Dades del document

Número de DOGV
:   5390

Data del DOGV
:   17-11-2006

Secció del DOGV
:   I. DISPOSICIONS GENERALS

Número del document
:   2006/13735


Data del document
:   10-11-2006

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Correcció d'errades

Anàlisi jurídica

 Descriptors 

:   * personal de l'administració de justícia
    * eleccions sindicals
    * legislació
    * funcionari
    * representació del personal

ORDE de 10 de novembre de 2006, de la Conselleria de Justícia, Interior i Administracions Públiques, per la qual es fixen els criteris i s'estableixen les normes que han de regular el procés d'eleccions a òrgans de representació del personal funcionari al servei de l'administració de justícia a la Comunitat Valenciana, transferits pel Reial Decret 1950/1996, de 23 d'agost. [2006/13749]  
El model establit en matèria d'òrgans de representació, determinació de les condicions de treball i participació del personal al servei de les administracions públiques atorga a les organitzacions sindicals la plena capacitat per a la convocatòria i desenvolupament dels distints processos electorals, i queda limitada la funció de l'administració a proporcionar, observant una absoluta neutralitat en el procés, els mitjans materials i humans que permeten el seu desenvolupament.  
Per aquest motiu, mitjançant l'Orde de 29 de novembre de 2002, de la llavors Conselleria de Justícia i Administracions Públiques, i d'acord amb la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, i l'article 1 del Reglament d'Eleccions, aprovat pel Reial Decret 1846/1994, de 9 de setembre, es van fixar els criteris i les normes que van regular els processos d'eleccions 2002-2003 a òrgans de representació del personal funcionari al servei de l'administració de Justícia a la Comunitat Valenciana, transferits pel Reial Decret.  
Com que està pròxima la renovació dels representants dels funcionaris públics per conclusió del seu mandat, resulta convenient que, després de les modificacions legals produïdes des de l'anterior procés electoral, s'actualitzen els criteris i normes que en el seu moment es van establir, per les quals s'han de regir les unitats administratives afectes pel procés d'eleccions sindicals per a la renovació dels representants dels funcionaris.   
Així mateix, l'aprovació de l'Orde de 2 d'agost de 2006, de la Conselleria de Justícia, Interior i Administracions Públiques, per la qual s'estableixen les noves normes i models per als processos d'eleccions a òrgans de representació del personal funcionari al servei de l'administració del Consell de la Generalitat i els seus organismes autònoms, ha suposat la derogació de l'Orde de 7 d'octubre de 2002 de la mateixa Conselleria, a què remetia l'Orde de 29 de novembre de 2002 citada.  
Per tant, com a conseqüència del traspàs de funcions i serveis de l'administració de l'Estat a la Comunitat Valenciana, en matèria de mitjans personals al servei de l'administració de justícia, mitjançant el Reial Decret 1950/1996, de 23 d'agost, en relació amb la Llei Orgànica 19/2003, de 23 de desembre, de Modificació de la Llei Orgànica del Poder Judicial, i en exercici de les competències atribuïdes al conseller de Justícia, Interior i Administracions Públiques, en l'article 35, e) de la Llei 5/1983, de 30 de desembre, de Govern Valencià,  
ORDENE  
Article 1. Elaboració dels censos de funcionaris  
La Direcció General de Justícia elaborarà el cens de funcionaris de cada unitat electoral inclosa en el seu àmbit geogràfic i funcional prèviament a l'entrega a la Mesa Electoral Coordinadora.  
Els censos de funcionaris contindran una relació nominal amb les següents circumstàncies personals: dos cognoms, nom, sexe, data de naixement, antiguitat reconeguda en la funció pública expressada, segons les dades del Registre de Personal i DNI.  
Els esmentats censos de funcionaris indicaran, en l'encapçalament o en la caràtula, la unitat electoral de què es tracte, els organismes afectes i el caràcter de cens previ, provisional o definitiu, així com l'òrgan davant del qual poden interposar-se les reclamacions sobre inclusions, exclusions o modificacions relatives a l'esmentada relació nominal i termini d'interposició d'aquestes.  
Els llistats de cens es confeccionaran per separat, un per a electors i elegibles, i un altre per a electors no elegibles, d'acord amb l'article 14 del Reial Decret 1846/1994, de 9 de setembre.  
Article 2. Composició de les meses electorals  
Cada mesa electoral, la seua composició i règim de suplències dels membres es constituirà conforme als criteris establits en l'article 10 del Reial Decret 1846/1994, de 9 de setembre.  
Article 3. Entrega de censos i determinació del nombre i distribució de les meses electorals.  
En el termini de dotze dies hàbils comptats des de la data de recepció de l'escrit de promoció d'eleccions, la Direcció General de Justícia lliurarà els censos de funcionaris, d'acord amb el que disposen l'article 1 de la present Orde i l'article 14 del Reial Decret 1846/1994, de 9 de setembre, a la Mesa Electoral Coordinadora.  
L'esmentada mesa haurà de confeccionar la llista provisional d'electors, distribuïda per meses electorals, i d'acord amb els següents criteris.  
En el cas que hi haja acord sindical sobre el nombre i distribució de les meses electorals previst en l'article 25, apartat 1, de la Llei 9/1987, de 12 de juny, s'aplicarà de forma vinculant el contingut d'aquest acord, i es limitarà a elaborar la llista d'electors, d'acord amb l'article 16 de la mencionada Llei, sobre la base de l'esquema de distribució de meses acordat pels sindicats.  
En el cas que no s'haguera produït tal acord sindical, haurà de decidir la Mesa Electoral Coordinadora el nombre i distribució de les meses, d'acord amb el que disposen l'article 9.1 del Reial Decret 1846/1994, de 9 de setembre, i els criteris de l'article 25 de la Llei 9/1987, de 12 de juny.  
En conseqüència, s'establirà una mesa electoral per cada 250 funcionaris o fracció, distribuïdes, en el cas que foren diverses, d'acord amb el que establisca la Mesa Electoral Coordinadora, i es procurarà implantar les seus de les meses en aquelles localitats que tinguen un nombre més gran d'electors.  
L'elaboració de la llista provisional d'electors haurà d'estar conclosa abans de la data de constitució de les meses electorals, per tal de procedir adequadament a la constitució de les meses parcials.  
Constituïdes les meses electorals, conforme al que disposen l'article 26.1 de la Llei 9/1987, de 12 de juny, i els articles 10 i 11 del Reglament d'Eleccions, aprovat pel Reial Decret 1.846/1994, de 9 de setembre, la Mesa Electoral Coordinadora assumirà les seues funcions amb vista a l'elaboració de la llista d'electors definitiva, d'acord amb el que disposen els articles 26.3 i 25.3 d) de la Llei 9/1987.  
La Mesa Electoral Coordinadora realitzarà les seues funcions, d'acord amb el que establixen els articles 12, 14 i concordants del Reglament aprovat pel Reial Decret 1846/1994, de 9 de setembre.  
Article 4. Votació per correu  
S'aplicarà el procediment establit en l'article 19 del Reglament aprovat pel Reial Decret 1.846/1994, de 9 de setembre.  
S'empraran amb aquesta finalitat els models de sobres que per a aquesta modalitat de votació s'estableixen en l'Orde de 2 d'agost de 2006, de la Conselleria de Justícia, Interior i Administracions Públiques.  
Article 5. Nomenament de representants de l'administració  
Per tal que l'actuació dels diversos departaments, organismes i entitats afectats per l'àmbit a què es referix la present Orde es produïsca d'una forma organitzada i homogènia, les còpies de la documentació electoral es remetran a la Direcció General de Justícia. Així mateix, els representants de l'administració podran dirigir les seues consultes a l'Àrea de Gestió de l'Oficina Judicial, Secció de Relacions Sindicals de la Direcció General de Justícia.  
Els representants de l'administració en totes les meses electorals, que assistiran a la votacions i a l'escrutini, vetlaran especialment pel compliment de l'obligació de remetre una còpia de l'acta d'escrutini a la Direcció General de Justícia.  
En l'àmbit de les unitats electorals del personal de l'administració de justícia a la Comunitat Valenciana, el nomenament el realitzarà la Direcció General de Justícia.  
Article 6. Permisos a membres de candidatures, components de meses electorals, representants de l'administració en aquestes, interventors de les candidatures i als electors en general  
Es concediran els esmentats permisos retribuïts a l'empara de l'article 503 de la Llei Orgànica 6/1985, d'1 de juliol, del Poder Judicial, després de la modificació operada per la Llei Orgànica 19/2003, de 23 de desembre, que preveu l'aplicació de la normativa aplicable als funcionaris de l'administració general de l'Estat. Per a aquest cas en concret, s'aplicarà l'article 30.C de la Llei 30/1984, de 2 d'agost, de Mesures per a la Reforma de la Funció Pública.  
Serà beneficiari d'aquests permisos, amb el règim que s'especifica, el personal que a continuació es detalla:   
a) Un membre de cada candidatura, designat pel presentador d'aquesta, disposarà de permís retribuït a jornada completa des de la proclamació de l'esmentada candidatura fins al dia de la votació.  
b) Els components de les meses electorals i els representants de l'administració disposaran de permisos pel temps necessari per a assistir a les reunions de la mesa electoral, inclosos els desplaçaments necessaris fora de la seua residència oficial, i amb aquesta finalitat, percebran les dietes i despeses de viatges previstes en el Reial Decret 462/2002, de 24 de maig, o en el Decret 24/1997, d'11 de febrer, del Govern Valencià, en la quantia establida per al corresponent exercici. A més, disposaran d'un permís retribuït de jornada completa en el dia de la votació i una reducció de cinc hores en la seua jornada de treball del dia immediatament posterior.  
c) Els interventors i apoderats de les candidatures gaudiran de permís retribuït durant tot el dia de la votació i d'una reducció de jornada en la data immediatament posterior, en els termes indicats en l'incís final de l'apartat anterior.  
d) Els electors en general gaudiran de permís retribuït pel temps imprescindible per a exercir el seu dret al vot, segons les instruccions concretes del responsable de personal, que podrà exigir a l'elector un justificant del fet de la votació, expedit per la mesa electoral, quan aquesta estiga citada fora del seu centre de treball.  
Article 7. Dotació de mitjans personals i materials  
La Direcció General de Justícia, conforme a la normativa vigent, adoptarà les mesures oportunes per a dotar de mitjans personals i materials necessaris per al compliment de les funcions incloses en aquesta orde.  
Disposicions addicionals  
Primera. Normativa eleccions sindicals  
En tot el no-disposat en la present Orde, caldrà ajustar-se a allò que ha regulat, en matèria d'eleccions sindicals, el Reglament aprovat pel Reial Decret 1.846/1994, de 9 de setembre.  
Segona. Models oficials  
Respecte als models oficials a utilitzar durant el procés electoral, caldrà ajustar-se al que disposa l'annex de l'Orde de 2 d'agost de 2006 (DOGV núm. 5.324, de 14 d'agost) de la Conselleria de Justícia, Interior i Administracions Públiques, per la qual s'estableixen les normes i s'aproven els models que han de regir els processos d'eleccions a òrgans de representació del personal funcionari al servei de l'administració del Consell de la Generalitat i els seus organismes autònoms.  
Disposició transitòria única  
Amb caràcter excepcional, en el procés electoral que s'inicia en 2006, podran utilitzar-se, indistintament, els models esmentats i aprovats per la present Orde o els seus models equivalents, aprovats per l'Orde de 7 d'octubre de 2002, de la Conselleria de Justícia i Administracions Públiques, per què es fixen criteris i s'estableixen les normes que han de regular el procés d'eleccions 2002-2003 a òrgans de representació del personal funcionari al servei de l'administració de la Generalitat Valenciana.  
Disposició derogatòria única  
Es deroga l'Orde de 29 de novembre de 2002, de la Conselleria de Justícia i Administracions Públiques, per la qual es fixen els criteris i s'estableixen les normes que han de regular el procés d'eleccions 2002-2003 a òrgans de representació del personal funcionari al servei de l'administració de Justícia a la Comunitat Valenciana, transferits pel Reial Decret 1950/1996.  
Disposicions finals  
Primera. Facultats de la Direcció General de Justícia  
Es faculta la directora general de Justícia per a dictar les resolucions i ordenar les mesures que, en l'àmbit de les seues atribucions, calguen per al desenvolupament de la present Orde.  
Segon. Entrada en vigor  
La present Orde entrarà en vigor l'endemà de la seua publicació en el Diari Oficial de la Generalitat.  
València, 10 de novembre de 2006  
El conseller de Justícia, Interior i Administracions Públiques  
Miguel I. Peralta Viñes


Còpia Permalink ELI